ઉદ્દેશ માત્ર અખિલભાઈ અને એમના પત્ની તૃપ્તિબેનને મળવાનો હતો પણ મુલાકાત એક યાદગાર પ્રવાસ બની ગયો. થોડી પારિવારિક ચર્ચા પછી એમણે પૂછ્યું કે વિમેશ ઘરેજ બેસવું છે કે ક્યાય ફરવું છે?? આપણે ક્યાં કોઈ પણ વાતે ના હોય છે એ ન્યાયે એમની જેવી ઈચ્છા એવું કીધું. એમણે મને ગુજરાત મેપની[નકશો] બુકમાં બતાવ્યું કે આપણે ક્યાં ક્યાં જઈશું. બધું થઇ ને ચાલીસેક કિલોમીટર નો પ્રવાસ હતો. પ્રવાસના સ્થળોમાં શિવજીનું મંદિર-બરુમાળમાં, પછી ત્યાંથી જમીને આર્ચ નામની એક એનજીઓમાં પછી ધરમપુર સાયન્સ સેન્ટર પછી ફલધરા જલારામ મંદિરને ત્યાંથી પાછા ઘરે. પ્રવાસ દરમ્યાન મારા લેખનથી લઈને એમના માર્ગદર્શન ગુજરાત યાત્રાના અનુભવો સાથે સાથે રસ્તામાં આવતા સ્થળોનું વર્ણન. જેમ કે રસ્તામાં નંદીગ્રામ નામનું બોર્ડ આવ્યુંને એમણે મને કહ્યું કે કુન્દનિકાબેન કાપડિયા [નવલકથા: સાત પગલા આકાશમાં] અહી રહે છે સાથે ઘણી રસપ્રદ વાતો પણ જેમ કે સતત આવતા “પારડી”ના બોર્ડને બતાવી કહ્યું કે અહી પારડીના નામ થી લગભગ અગિયાર જેટલા ગામ છે.